text: Sønderjyske scorer landsholdsspiller fra Afrika
  12 juli 2013 kl. 05.38
  Den sønderjyske superligaklub forstærker midtbanen med 25-årige Adama Guira fra Burkina Faso.
  Sønderjyske har en uge før sæsonstarten i Superligaen forstærket sig med midtbanespilleren Adama Guira, der er en fast del af Burkina Fasos landshold.
  25-årige Guira, som skifter fra FC Dacia fra Moldovas bedste række, har fået en aftale af tre års varighed.
  Sportschef Ole Nielsen tror på, at den defensive midtbanespiller vil slå igennem som fast mand i den kommende sæson.
  - Adama Guira er en spiller, som vi har fulgt igennem cirka halvandet år. Vi så ham på vores forrige træningstur i Tyrkiet, hvor han optrådte for FC Dacia, siger Ole Nielsen til Sønderjyskes hjemmeside.
  Sportschefen beskriver nyindkøbet som meget alsidig.
  - Han er defensiv midtbanespiller, og han har stort set spillet samtlige kampe i de seneste sæsoner.
  - Han leverer et kæmpe løbearbejde, og han er en dygtig midtbanespiller, der fylder rigtig godt på banen. Han er god til at erobre bolde, og han er meget stærk i pasningsspillet.
  - Jeg tror virkelig på, at han bliver en fast del af vores hold, og jeg tror på, at han bliver et stort aktiv for os, siger Ole Nielsen.
  Adama Guira har tidligere optrådt for blandt andre Djurgården i Sverige samt spanske Alicante CF.
  Sønderjyske åbner Superligaen på næste søndag med en udekamp i Odense mod OB.
  